L.I.G.As trommeslager må kæmpe for dansk statsborgerskab

Hun bliver kaldt rollemodel og er netop indstillet af radiostationen Voice som 'Årets Ikon', men trommeslageren fra det populære danske band L.I.G.A, Ihan Haydar har siden hun blev 18 kæmpet for at få tildelt dansk statsborgerskab.

Det fortæller hun på Facebook.

Ihan Haydar stammer fra Irak. Hendes far flygtede og kom til Danmark, hvor han fik familiesammenførelse med sin kone og tre børn i 2003. Familien boede i Gelsted mellem Ringsted og Næstved, hvor Ihan Haydar voksede op, gik i skole, deltog i foreningslivet, tog studentereksamen og blev opdaget som trommetalent, men da hun fyldte 18 startede alle problemerne.

"Da jeg fyldte 18 år, vidste jeg ikke, at jeg skulle have mit eget opholdskort for at opholde mig i Danmark. Så da jeg ved et tilfælde skulle have tjekket mit pas hos politiet et par uger efter at jeg var fyldt 18, blev jeg nærmest anholdt. Jeg fik en KÆMPE skideballe - de skældte mig ud og holdt mig tilbage i flere timer. Jeg opholdte mig nemlig ulovligt på dansk grund uden en opholdstilladelse, sagde de. Men fejlen lå hos udlændingestyrelsen, da de glemte at informere mig inden jeg fyldte 18."

Derfor har Ihan Haydar i halvandet år kæmpet for at bevise, at hun er en aktiv medborger, så hun kunne få permanent opholdstilladelse og derfra søge om dansk statsborgerskab. Og ansøgningen er endnu ikke afjgort. Ihan Haydar fortæller blandt andet, at hun har været indkaldt til samtale på politistationen:

"... hvor jeg skulle betale 3.000 kr. og "bevise" at jeg kunne føre en samtale på dansk og at jeg var integreret. De vidste udemærket hvem jeg var og kendte mig fra L.I.G.A, så den samtale var FULDSTÆNDIG ligegyldig og hurtigt overstået."

Ihan Haydars personlige historie bliver delt igen og igen på Facebook og mange kommenterer den også andre musikere for eksempel LIna Rafn, der fortæller, at hun skammer sig over det danske samfund og Poul Krebs skriver, at der er:

Pinligt - hvordan er al den kynisme kommet ind i det her lille fine land - det var jo den der skulle holdes udenfor!!!"

Læs hele Ihan Haydars beretning her.